རྒན་པ་རྣམས་ལས་འཁྱུར་ངལ་གསོ་བྱས་རྗེས་ཁོམ་གསེང་གི་དུས་ཚོད་མང་བས་སེམས་པ་སྟོང་ལྷང་ལྷང་གི་སྣང་བ་འཆར་སྲིད་པས།མཚམས་ལན་རེར་བྱ་བ་གང་ཞིག་བསྒྲུབས་ཏེ་ནང་སེམས་སུ་བསྡུས་པའི་སེམས་ཁམས་དེ་ཕྱིར་འབུད་འདོད་ཀྱི་འདུན་པ་འགོག་མེད་དུ་སྐྱེས་པ་རེད།དེ་བས་མི་མང་པོ་ཞིག་གིས་རྒྱུན་དུ་གྲོགས་པོ་འགའ་མཉམ་དུ་བསྡུས་ཏེ་རྒྱས་བཟའ་རྒྱས་འཐུང་བྱེད་པ་ལ་བརྟེན་ནས་ནང་གི་སེམས་ཁམས་དེ་ཕྱིར་ཕུད་ཀྱིན་ཡོད།གྲོགས་པོ་འགའ་མཉམ་དུ་འདུས་ནས་གླུ་ལེན་གར་རྩེད་བྱེད་ཞོར་རྒྱས་བཟའ་རྒྱས་འཐུང་བྱས་ན་སེམས་ཁམས་ཧ་ཅང་སྐྱིད་པོ་ཡོང་ངེས་ལ།མདུན་དུ་བཤམས་པའི་ཤ་མར་ཐུད་གསུམ་དང་ཆང་དཀར་ཆང་དམར་སོགས་མཐོང་རྗེས།མི་སུ་ཞིག་ཡིན་རུང་ཐོག་མར་རྒྱགས་ཆོད་པ་ཞིག་ཟོས་རྗེས་ད་གཟོད་ཡུན་གྱིས་ལྟ་སྙམ་པའི་སེམས་པ་འགོག་མེད་དུ་སྐྱེས་ཡོང་ངེས།ཡིན་ནའང་རྒྱུན་དུ་དེ་ལྟར་བྱས་ན་ལུས་ལ་ཚོ་འབུད་པར་མ་ཟད།ཁྲག་ཚིལ་མཐོ་བའི་ནད་དང་གཅིན་སྙི་ཟ་ཁུའི་ནད་སོགས་འབྱུང་བ་དང་།རྒྱས་བཟའ་རྒྱས་འཐུང་བྱས་པའི་མཇུག་འབྲས་ལས་ད་རུང་མྱུར་གཤིས་གཤེར་མའི་གཉན་ཚད་བསླང་སྟེ།སྨན་ཁང་དུ་མྱུར་སྐྱོབ་བྱེད་ཀྱིན་པའང་མང་པོ་མཐོང་ཐུབ།